CELEX: 32014R1293
Language: sk
Date: 2014-07-17 00:00:00
Title: Delegované nariadenie Komisie (EÚ) č. 1293/2014 zo  17. júla 2014 o podmienkach pre klasifikáciu bez skúšania v prípade kovových nosičov omietky a okrajových líšt na vnútorné omietky, na ktoré sa vzťahuje harmonizovaná norma EN 13658-1, kovových nosičov omietky a okrajových líšt na vonkajšie omietky, na ktoré sa vzťahuje harmonizovaná norma EN 13658-2, a pomocných a prídavných kovových profilov, na ktoré sa vzťahuje harmonizovaná norma EN 14353, pokiaľ ide o ich reakciu na oheň  Text s významom pre EHP

5.12.2014   
            
            
               SK
            
            
               Úradný vestník Európskej únie
            
            
               L 349/29
            
         DELEGOVANÉ NARIADENIE KOMISIE (EÚ) č. 1293/2014
   zo 17. júla 2014
   o podmienkach pre klasifikáciu bez skúšania v prípade kovových nosičov omietky a okrajových líšt na vnútorné omietky, na ktoré sa vzťahuje harmonizovaná norma EN 13658-1, kovových nosičov omietky a okrajových líšt na vonkajšie omietky, na ktoré sa vzťahuje harmonizovaná norma EN 13658-2, a pomocných a prídavných kovových profilov, na ktoré sa vzťahuje harmonizovaná norma EN 14353, pokiaľ ide o ich reakciu na oheň
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (1), a najmä na jeho článok 27 ods. 5,
   keďže:
   
               (1)
            
            
               Systém klasifikácie reakcie stavebných výrobkov na oheň bol prijatý rozhodnutím Komisie 2000/147/ES (2). Kovové nosiče omietky a okrajové lišty omietky na vnútorné omietky, na ktoré sa vzťahuje harmonizovaná norma EN 13658-1, kovové nosiče omietky a okrajové lišty omietky na vonkajšie omietky, na ktoré sa vzťahuje harmonizovaná norma EN 13658-2 a pomocné a prídavné kovové profily, na ktoré sa vzťahuje harmonizovaná norma EN 14353, s nechráneným povrchom obsahujúcim organický materiál, patria medzi stavebné výrobky, na ktoré sa vzťahuje uvedené rozhodnutie.
            
         
               (2)
            
            
               Tieto výrobky majú preukázané stabilné a predvídateľné vlastnosti, pokiaľ ide o reakciu na oheň v prípade, keď sa používajú so sadrokartónovými doskami na vytváranie rohov múrov, keďže ohňu môže byť vystavená len nepodstatná časť ich povrchu.
            
         
               (3)
            
            
               Kovové nosiče omietky a okrajové lišty omietky na vnútorné omietky, na ktoré sa vzťahuje harmonizovaná norma EN 13658-1, kovové nosiče omietky a okrajové lišty omietky na vonkajšie omietky, na ktoré sa vzťahuje harmonizovaná norma EN 13658-2, a pomocné a prídavné kovové profily, na ktoré sa vzťahuje harmonizovaná norma EN 14353, s nechráneným povrchom obsahujúcim organický materiál, sa preto považujú za výrobky, ktoré bez ďalšieho skúšania vyhovujú triede E, pokiaľ ide o ich reakciu na oheň,
            
         PRIJALA TOTO NARIADENIE:
   Článok 1
   Kovové nosiče omietky a okrajové lišty omietky na vnútorné omietky, na ktoré sa vzťahuje harmonizovaná norma EN 13658-1, kovové nosiče omietky a okrajové lišty omietky na vonkajšie omietky, na ktoré sa vzťahuje harmonizovaná norma EN 13658-2, a pomocné a prídavné kovové profily, na ktoré sa vzťahuje harmonizovaná norma EN 14353, sa považujú za výrobky vyhovujúce triede E stanovenej v tabuľke 1 prílohy k rozhodnutiu 2000/147/ES bez skúšania, ak majú nekrytý povrch obsahujúci organický materiál.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. júla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 88, 4.4.2011, s. 5.
   
      (2)  Rozhodnutie Komisie 2000/147/ES z 8. februára 2000, ktorým sa vykonáva smernica Rady 89/106/EHS, pokiaľ ide o klasifikáciu reakcie stavebných výrobkov na oheň (Ú. v. ES L 50, 23.2.2000, s. 14).